钦定古今图书集成/明伦汇编/闺媛典/第352卷 > 《丽色赋》江淹
## 钦定古今图书集成/明伦汇编/闺媛典/第352卷 > 《丽色赋》江淹

楚臣既放，魂往江南。弟子曰“玉，释佩解骖，濛濛渌水，
袅袅青衫，乃召巫史，兹忧何止？”史曰：“臣野胶学蔽理，
臣之所知，独有丽色之说耳。夫绝世独立者，信东方
之佳人。既翠眉而瑶质，亦卢瞳而頳唇。洒金花及珠
履，飒绮袂与锦绅，色练练而欲夺，光炎炎其若神。非
气象之可譬，奚影响而能亲。故仙藻灵艳，金华玉仪”，
其始见也，若红莲镜池，其少进也，如彩云出崖，五光
徘徊，十色陆离，宝过珊瑚同树，价值琼草共枝。虽玉堂春姬，石室素女，张烟雾于海际，耀光景于河渚，乘
天梁而浩荡，叶帝阍而延伫，犹比之无色，方之非侣，
于是雕台绣户，当衢横术，椒庭承月，碧幌延日，架虬
柱之严丽，亘虹梁之峻密，锦幔垂而杳寂，桂烟起而
清溢。女乃耀邯郸之躧步，媚北里之鸣瑟。若夫红华
舒春，黄鸟飞时，绀蕙初嫩，赪兰始滋。不掔蘅带，无倚
桂旗，摘芳拾蕊，含咏吐辞，笑月出于《陈歌》，感蔓草于
卫诗。故气炎日永，离明火中，槿荣任露，莲华胜风。后
檐丹葵，前轩碧桐，笙歌畹右，琴儛池东。嗟灵王之心
悦，怨汉女之情空。至乃西陆始秋，白道月弦，金波照
户，玉露暧天，网丝挂墙，彩萤绕梁。气已湿兮晓未半，
星虽流兮夜何央。忆杂珮兮且一欷，念锦衾兮以九
伤。及沍阴凋时，冰泉凝节，轩叠厚霜，庭澄积雪，鸟封
鱼敛，河凝海结，紫帷匼匝，翠屏环合，麝密周彰，灯炉
重沓，耻新台之青楼，想上宫之邃阁。若乃水照景而
见底，烟寻风而无极，雾出吴而绮章，云堆赵而碧色，
露辞楚而容裔，风去燕而凄恻。莫不辍镜徙倚，揽琴
心息。于是帐必蓝田之宝，席必蒲陶之文，馆图明月，
室画浮云。春蚕度网，绮地应纺；秋梭鸣机，织为褧衣。
象奁琼盘，神沥仙丹；雕柱彩瑟，九华六出；翠蕤羽钗，
绿秀金枝。故言必入媚，动必应规，有光有“艳，如合如
离，气柔色靡，神凝骨奇。经周历赵，既无其双；寻楚访
蔡，不觌其容。亦可驻发还质，骖星驭龙，蠲忧忘死，保
其家邦。”非天下之至丽，孰能预于此哉？宋大夫耀影
汰迹，萦魂洒魄，赏以双珠，赐以合璧，拂巫荡祝，永为
上客。